  Майя Бывальцева Искусствоосъя элькун нылпи школаысь фольклоръя «Шудон» ансамбль пиналъёслэн, быдэ вуымтэослэн но егитъёслэн творчествозыя «Союз талантов России» калыккуспо фестивальлэн 1-тӥ степенё лауреатэз луиз. Ужрад Москваын 1–5 шуркынмонэ ортчиз, ивортӥзы искусствоосъя школаын. «Коллектив (кивалтӥсез Юлия Павлова — ред.) «Фольклор кырӟан» номинациын ассэ возьматӥз. Со понна «Дэра гужатон» удмурт йылолъя крезьгурен но шудонъёсын нимысьтыз программа дасямын вал. Коллективе пыриськисьёс трос репетициос ортчытӥзы, дӥськут бырйизы, рос-прос дасяськизы», — веразы школаын. Фестивальлэн дунъясьёсыз «Шудон» ансамбльлы синмаськемзэс веразы но «Йӧскалык лулчеберетъя йылолъёсты утем понна» диплом сётӥзы на. «Удмуртилэн палэназ конкурсэ нырысьэ ветлӥ. 29 улосвылъёсысь коллективъёс но нимаз кырӟасьёс пыриськизы. Но тулкымъяськон ӧй вал. Тодӥсько вал, милям ваньмыз пӧрмоз, ми асьмеды умой возьматыны быгатомы шуыса. Вормонмылы шумпотыса, поездын арган шудэм улсын кырӟамы! Интернатын ваньмыз милемыз ӟечкылазы! Вуоно арын эшшо кытчы ке ветлыны малпаськомы», - вераз «Шудон» ансамбльын кырӟась Елизавета Дюкина.     Ансамбльысь 12 пинал кырӟасьёс йӧскалык дӥськутэн ветлӥзы, куспазы удмурт кылын тросгес вераськизы. Соосын туспуктэмъёс лэсьтыны куриськизы, фестивале пыриськисьёс сяна, дунъясьёс но. «Таӵе бадӟым фестивале пыриськон пиналъёслэсь быгатонлыкъёссэс усьтонын выль вамыш луэ, озьы ик удмурт искусствоез вӧлмытыны юрттэ», — пусйизы школаын. Фестивале ваньмыз 500-лэсь трос адями пыриськиз. Тегъёс: Лулчеберет Ижкар Москва Удмуртия йӧскалыклулчеберет удмуртъёс искусствоосъянылпишкола фольклор  